Motivet er laget av kunstner Annelise Josefsen. Foto: Anne Olli

Norges Bank skal utgi en 20-krone sirkulasjonsmynt med spesialpreg for å markere 100-årsjubileet for det første samiske riksmøtet i Trondheim.

Mynten vil bli utgitt i forbindelse med hovedmarkeringen av jubileet i Trondheim i februar 2017 - «Tråante 2017». «Tråante» er sørsamisk for «Trondheim».

Tråante 2017 er en felles feiring av 100-årsjubileet av samefolkets første landsmøte i Trondheim 6. til 9. februar i 1917.

Jubileet skal være åpent og inkluderende for samene som et folk i fire land.

Tråante 2017 skal markere og formidle kunnskap om samene, samisk språk, kultur og historie i et 100-års perspektiv.

Jubileet skal bidra til deltakelse og engasjement for demokratisk utvikling.

Samspillet mellom krefter

Etter innspill fra Sametinget og Samisk Kunstnerforbund, inviterte Norges Bank syv kunstnere til en konkurranse om utforming av jubileumsmotivet på myntens bakside.

Vinner av konkurransen ble billedkunstner Annelise Josefsen, fra Kokelv i Finnmark, med motivet «Vekselvirkning».

«Vekselvirkning» er ment å symbolisere samspillet mellom krefter. Symbolene er hentet fra samisk mytologi, og fritt satt sammen etter mange tegn fra runebomma, et samisk trommeinstrument. Det kan bli gjort mindre justeringer i motivet før mynten settes i produksjon.

Forsiden vil som ved tidligere utgivelser være et kongeportrett.